kaerle etc. allen den ghenen die dese onse brieven zullen sien
oft hoiren lesen saluyt doen te weetene dat wy ontfangen hebben
die oitmoedige supplicatie van nicolaes de longueville woenende
bynnen onser stadt van loevenen inhoudende hoe dat mits den
affdragende ende injurieuse woirden die welcke christoffel
vrancx meyere van herent zoude hebben gesproken ende
geinfereert tegen heeren franchois de mol onsen meyere van
loevenen oirspronck nemende uuyt zekere geselcap dwelck
hy suppliant zoude hebben gehouden metten selven christoffel in een
taverne ten huyse van hane sgronen alias loys hy suppliant is
metten selven christoffel van wegen onsen procureur generaels
gedaeght geweest te compareren in persoone in onsen raide
geordineert in brabant van tegen den selven criminele geprocedeert
te wordene nyettegenstaende dat de selve suppliant noch
vanden injurien noch vanden affdragende woirden nyet
met allen en weet te spreken raedt noch daet daer toe en
heeft gegeven gelyck de selve hem nyet aen en gaen ende
dat aengaende de feyte vander taverne hy tselve feyt nyet en heeft
geperpetreet emers in alzucker vuegen als tselve onsen
voirs. procureur is aengebrocht geweest ende al waert
zoe zoude tselve meer der joncheyt ende lubriciteyt behooren
geasscribeert te worddene dan der quaetheyt zoe dat indyen
de voirs. pretense accusatie hadde heuren voortganck zoude
de sele suppliant nyet alleenelyck tonrechte wordden geculpeert
maer zoude in zyn eere fame ende renommee ten eeuwigen
dagen zonder zyn mesieuste wordden geblameert daer hem
de selve goede renommee van noode is te conserverene ende daer
inne te insisterene nyet alleenlick midts zynen vrienden ende
maghen maer oick overmits dat hy is inden dienst ende
raedt onser voirs. stadt van loevenen ende noch gherne meerderen
dienst tonsen begheerte ende bevele zoude willen ende
begheeren te doene dwelck by hem nyet en zoude cunnen gest$
indyen de voirs. presense accusatie ende dagement me$$
des daer aencleest hadden heuren voortganck ons mits
dyen oitmoedelyck biddende voirs. suppliant tvoirs. daeghsele personnelyck
te willen aboleren ende hem remitteren ende vergeven alle tgene
des hy ter causen voirscreven mesdaen ende mesbruyct mach
hebben ende hem hierop doen expedieren onse oepene brieven
van pardoenen in behoirlycker ende gewoenlycker formen
soe eest dat wy de saken voirsc. overgemerct ende yerts hierop
gehoort onse voirs. procureur generael geneyght weesen ter beden
ende supplicatien des voirs. suppliant ende willende hem in dit
stuck prefereren gratie ende genade voor rigeur ende
strangheyt van rechte hebben tvoirs. daeghsele ende adjournement
personelick met alle tgene des daer uuyt ende naegevolgt ende daeraff
dependerende is geaboleert aff ende te nyeuwte gedaen ende
den voirs. suppliant vergeven ende quytgeschouwen vergeven ende
scelden quyte uuyt onser zunderlinger gratien by desen alle
tgene des hy ter causen voorscr. oft daer aen cleest tegen
ons ende justicie misdaen ende mesbruyct ende hem daer
inne ontgaen mach hebben hem wederomme stellende ende
restituerende tot zynen goed name fame ende geruchte ende in zulcken
state alzoe hy waer voor die toecompste van tgene des voirs. is
imponrrende hierop onsen voirs. procureur generael ende allen anderen
onsen ende onser vassallen justicieren ende officieren wye zy zyn
een eeuwych geswych der partye geinteresseerde indien dy
nyet gedaen en zy ende eenighe daer toe staet civilick
alleenlick behoudelick dat de voirs. suppliant gehouden zal zyn
tvoirs. feyt tegen ons te beteren civilick naede gelegentheyt
vander saken ende naer zynen qualiteyt ende faculteyt ende
tot dyen te betalen de redelycke costen ende misen van
justicien allet ter taxatien ende moderatien van onse lieve
ende getruwen de cancellier ende luyden van onsen voirs. raide
geordineert in brabant die wy daertoe gecommiteert
hebben ende commiteren by desen ontbieden daeromme
ende bevelen onsen voirs. cancellier ende luyden van onsen
voirs. raide in brabant onsen voir. meyere van loevenen
# sy hieraf verantword byden
ontfangere vanden exploiten
allen anderen onsen ende onser voirs. vasallen ende der smaelere
heeren richteren justicieren ende officieren dat de voirs.
amende civile ende costen van justicien getaxeert ende
betaelt zynde in handen vanden ghenen daer ende alzoe
dat behoiren sal zy ende eenyegelick van hen doen laten
gedoogen den voirs. suppliant van deser onser iegewoirdiger
gratien quytsceldinge pardoene ende abolitie inder vuegen ende
manieren boven verhaelt peyselick ende vredelick genyeten
ende gebruycken zonder hem nu noch in toecommende tyden
daer innen te doene oft te laten gescieden eenich hinder stoot
oft letssel in lyve oft in goeden ter contrarien want ons alzoe
gelieft ende des toirconden hebben wy onsen zegel hieraen
doen hangen gegeven in onser stadt van bruessele opten
yersten dach van julio int jaer onsen heeren duysent
vyffhondert zeven ende veertich van onsen keyserycke txxviii
ende van onsen rycken van castillien ende anderen txxxiie
aldus gescreven op te plycke byden keyser in zynen raide
ende geteeckent boudewyns recepta
gecollatiionneert ende bevonden accorderende
met zynen originale by my
djacuwe velve